題愍孝廟次王龜齡韻
作者：喻良能
朝代：宋

paragraphs: 曹娥卓行傳豐碑，越人往往貴女兒。
建炎蔡氏有孝子，事比孝子尤瓌奇。
自從結髮讀書史，倜儻不受靮與羈。
迺翁詿誤落囹圄，疚心疾首泣以悲。
胡能安坐視父繫，朝暮哀訴當旌麾。
府公儻許贖父罪，名隸卒伍所不辭。
不然奮身事征討，赳赳勇力猶可施。
黄堂沈深身則微，雖有誠懇無人知。
歸來靜默心語口，此事感悟當以屍。
臨河勇决不復顧，純孝寧不由天資。
緹縈上書解刑網，言雖迫切身無虧。
文本理寃由一賦，孰與捐命如含飴。
殺身成仁古所罕，殆類餓踣齊與夷。
事聞黄屋亦動色，亟詔立祠河水湄。
嗟嗟玄應固不朽，萬口至今皆一詞。
東嘉夫子好事者，作歌登載仍吁嘻。
異時國史編宋雅，人間重見白華詩。